HU Az Európai Unió Hivatalos Lapja L 226/3

A BIZOTTSÁG 780/2009/EK RENDELETE

(2009. augusztus 27.)

az Európai Közösségek egyéb alkalmazottainak alkalmazási feltételeiről szóló személyzeti szabályzat 28a. cikke (2) bekezdése harmadik albekezdésének és 96. cikke (2) bekezdése harmadik albekezdésének alkalmazására vonatkozó rendelkezések megállapításáról

AZ EURÓPAI KÖZÖSSÉGEK BIZOTTSÁGA,

tekintettel a 259/68/EGK, Euratom, ESZAK tanácsi rendeletben (1) meghatározott, az Európai Közösségek egyéb alkalmazottainak alkalmazási feltételeiről szóló személyzeti szabályzatra, és különösen annak 28a. cikke (2) bekezdése harmadik albekezdésére és 96. cikke (2) bekezdése harmadik albekezdésére,

tekintettel a fent említett cikkek (2) bekezdésében meghatározott szakértői bizottsági véleményre,

mivel:

(1) Az Európai Közösségek egyéb alkalmazottainak alkalmazási feltételeiről szóló személyzeti szabályzat 28a. cikke (2) bekezdésének harmadik albekezdése és 96. cikke (2) bekezdésének harmadik albekezdése meghatározza a munkanélküli-járadékra való jogosultság feltételeit egyrészt azon volt ideiglenes alkalmazottak, másrészt azon volt szerződéses alkalmazottak esetében, akik az Európai Közösség egy intézményénél töltött szolgálati jogviszonyuk megszűnését követően munkanélkülivé válnak.

(2) A Bizottságnak kell meghatároznia az említett két cikk (2) bekezdésének alkalmazásához szükséges rendelkezéseket.

(3) Meg kell bizonyosodni arról, hogy a volt ideiglenes vagy szerződéses alkalmazott teljesíti-e a tartózkodási helye szerinti illetékes szolgálatok által alkalmazott jogszabályokban megállapított kötelezettségeket úgy, mintha e jogszabályok szerint lenne jogosult munkanélküli-járadékra.

(4) Az eljárások egyszerűsítésére való törekvésnek kell vezérelnie a jogosultak és az igazgatási szolgálatok, illetve a nemzeti és a közösségi szolgálatok közötti kapcsolatokat.

(5) Az illetékes nemzeti szolgálatok és a Bizottság közötti, a foglalkoztatottság és a munkanélküliség területére kiterjedő együttműködés hatékonyságának fokozása különösen az elektronikus információcsere útján valósítható meg, nevezetesen a szociális biztonságra vonatkozó információk elektronikus adatcseréje (EESSI) keretében,

ELFOGADTA EZT A RENDELETET:

1. cikk

Ahhoz, hogy a Közösségek volt ideiglenes vagy szerződéses alkalmazottja az Európai Közösségek egyéb alkalmazottainak alkalmazási feltételeiről szóló személyzeti szabályzat (a továbbiakban: személyzeti szabályzat) 28a. cikke (2) bekezdésének harmadik albekezdése és 96. cikke (2) bekezdésének harmadik albekezdése szerinti munkanélküli-járadékban részesülhessen, amennyiben az érintett személy az említett cikkek (1) bekezdésében foglalt feltételeknek megfelel, a következő formális követelményeket kell teljesítenie:

1. az adott közösségi intézménynél való szolgálati jogviszonyának megszűnése után legfeljebb nyolc nappal nyilatkozatot nyújt be ezen intézményhez, amelyben feltünteti: a) hogy a szóban forgó szolgálati jogviszony megszűnése óta állástalan; b) hogy valamely közösségi tagállam területén honos vagy ott létesített lakóhelyet; c) a lakcímét;

2. valamint a) a lehető legrövidebb időn belül, de legfeljebb harminc nappal az adott közösségi intézménynél való szolgálati jogviszonyának megszűnése után kéri a munkakeresői nyilvántartásba történő felvételét a lakóhelye szerint illetékes foglalkoztatási szolgálatnál (munkaügyi hivatal/munkaügyi központ); b) amennyiben a nemzeti jogszabályok munkanélküli ellátást helyeznek kilátásba, a lehető legrövidebb időn belül, de legfeljebb harminc nappal az adott közösségi intézménynél való szolgálati jogviszonyának megszűnése után erre irányuló kérelmet nyújt be a lakóhelye szerint illetékes szolgálatnál vagy intézménynél;

3. a (2) bekezdés a) pontjában említett bejelentkezéskor benyújtja a volt szolgálati jogviszonya szerinti közösségi intézmény által rendelkezésére bocsátott igazolást a fenti foglalkoztatási szolgálathoz, amely azt – vagy annak legalább azon rovatát, amely tanúsítja az érintett felvételét a munkakeresői nyilvántartásba – haladéktalanul kitölti. Az igazolás – melynek mintáját e rendelet melléklete tartalmazza – helyettesíthető egy, például elektronikus úton továbbított egyszerűsített értesítéssel is a valamennyi közösségi intézményt képviselő Bizottság, illetve az érintett nemzeti szolgálatok közötti megállapodás esetén;

4. haladéktalanul továbbítja a kitöltött igazolást a volt szolgálati jogviszonya szerinti közösségi intézményhez;

5. aláveti magát azon kötelezettségeknek és ellenőrzéseknek, amelyeket a lakóhelye szerint illetékes szolgálatok által alkalmazott jogszabályok a munkakeresők és a munkanélküli-járadékban vagy hasonló jellegű más ellátmányban részesülők tekintetében megállapítanak;

6. és a) a (2) bekezdésben említett bejelentkezés hónapját követő második naptári hónaptól kezdődően minden hónap elején igazoló formanyomtatványt nyújt be a lakóhelye szerint illetékes foglalkoztatási és – adott esetben – munkanélküli szolgálatokhoz, amelyeknek a lehető legrövidebb időn belül tanúsítaniuk kell a formanyomtatvány útján a következőket: — az érintett bejelentkezett munkakeresőként és benyújtotta igényét a lakóhelye nemzeti jogszabályainak megfelelő munkanélküli-járadék vagy hasonló jellegű más ellátmány iránt, — eleget tett az (5) bekezdésben meghatározott kötelezettségeknek, — jogosult-e munkanélküli-járadékra vagy hasonló jellegű más ellátmányra, és amennyiben igen, mely összegben és milyen időtartamra folyósítják ezt számára; b) az a) pontban említett igazolás – melynek mintáját e rendelet melléklete tartalmazza – kiállítását követő tizenöt napon belül az érintett megküldi e formanyomtatványt a volt szolgálati jogviszonya szerinti közösségi intézménynek, amely haladéktalanul továbbítja azt a Bizottság felé. Az igazolás helyettesíthető egy, például elektronikus úton továbbított egyszerűsített értesítéssel is a valamennyi közösségi intézményt képviselő Bizottság, illetve az érintett nemzeti szolgálatok közötti megállapodás esetén.

2. cikk

A volt ideiglenes vagy szerződéses alkalmazott köteles haladéktalanul tájékoztatni a volt szolgálati jogviszonya szerinti közösségi intézményt és a Bizottságot a saját vagy családtagjai helyzetében bekövetkező minden olyan változásról, amely a személyzeti szabályzat 28a. cikke (2) bekezdése harmadik albekezdésében és 96. cikke (2) bekezdése harmadik albekezdésében foglalt rendelkezések alkalmazására hatással van.

3. cikk

Még abban az esetben is, ha a volt ideiglenes vagy szerződéses alkalmazott az alkalmazandó nemzeti jog értelmében a nemzeti járadékok iránti mindennemű jogosultságát elveszítette, továbbra is köteles alávetni magát az ezen ellátmányok kedvezményezettjei vonatkozásában előírt kötelezettségeknek és ellenőrzéseknek annak érdekében, hogy a személyzeti szabályzat 28a. cikke (2) bekezdése harmadik albekezdésében és 96. cikke (2) bekezdése harmadik albekezdésében szereplő járadék továbbra is megillesse. Ugyanakkor a lakóhelye szerint illetékes szolgálatoknak továbbra is kötelezniük kell az érintettet arra, hogy e kötelezettségeknek és ellenőrzéseknek megfeleljen.

4. cikk

Minden egyes alkalommal, amikor a volt ideiglenes vagy szerződéses alkalmazott – miután egy tagállamban teljesítette az 1. cikk szerinti formális követelményeket – a személyzeti szabályzat 28a. cikke (4) bekezdésében és 96. cikke (4) bekezdésében szereplő munkanélküli-járadék folyósítási ideje alatt a lakóhelyét egy másik tagállamba helyezi át, legkésőbb harminc napon belül be kell jelentkeznie munkakeresőként az új lakóhelye szerinti tagállamban, és ott újra teljesítenie kell az 1. cikkben említett valamennyi formális követelményt.

5. cikk

Az Európai Közösségek egyéb alkalmazottainak alkalmazási feltételeiről szóló személyzeti szabályzat 28a. cikkének alkalmazására vonatkozó rendelkezések megállapításáról szóló, 1988. január 13-i 91/88/ESZAK, EGK, Euratom rendelet (2) hatályát veszti.

6. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2009. augusztus 27-én. a Bizottság részéről Siim KALLAS alelnök

(1) HL L 56., 1968.3.4., 1. o. A 723/2004/EK, Euratom rendelettel (HL L 124., 2004.4.27., 1. o.) és legutóbb a 420/2008/EK, Euratom rendelettel (HL L 127., 2008.5.15., 1. o.) módosított rendelet.

(2) HL L 11., 1988.1.15., 31. o.